Ditte Staffeldt er studerende på Københavns Universitet. Kort efter studiestart på biologi fik hun et chok, da hun fik teatervidenskab som såkaldt tvangsmerit. Det betyder nu, at hun mister en del af sin bacheloruddannelse. Det skriver universitetsavisen.dk.

Problemet for Ditte Staffeldt er, at hun før biologistudiet læste et års teatervidenskab. Det rammer hende nu på grund af den fremdriftsreform, der trådte i kraft i juli sidste år. Reformen kræver, at ansøgere skal have merit for beståede uddannelseselementer fra alle tidligere uddannelsesforløb på samme niveau.

Her kan du blive klogere på tvangsmerit og fremdriftsreformen.

Ditte Staffeldt føler, at hun med biologi har fundet det rette studium, men frygter at ende med en ubrugelig discountuddannelse, fordi hun mod sin vilje har fået merit for et års studier på teatervidenskab – svarende til en tredjedel af biologistudiet.

- Jeg er ikke begyndt på min uddannelse for at slippe for at lære noget, men fordi jeg synes, det er spændende, og vil tilegne mig så megen viden som muligt om mit fag. Nu får jeg mindre viden om Biologi end mine medstuderende og kan skrive færre relevante fag på mit CV, siger Ditte Staffeldt til Universitetsavisen.

Overfor TV 2 understreger Ditte Staffeldt, at hun ikke har mistet modet, og at hun har fundet ud af, at hun ikke nødvendigvis ender som biolog med speciale i teatervidenskab. Hun har tænkt sig at søge dispensation, så kun han tage fag, som er relevante for hendes nye uddannelse i det år på studiet, hvor de studerende frit kan søge fag.

- Men jeg synes ikke det er fair. Der var jo en grund til, jeg droppede studiet i teatervidenskab. Det betyder også, at jeg ikke kan rejse ud som udvekslingsstuderende, og det ville ellers have været gavnligt for mit studie, siger Ditte Staffeldt til TV 2.

Hun har forsøgt at klage til studienævnet med den begrundelse, at teatervidenskab er fagligt irrelevant for biologistudiet, men hun fik ikke medhold i sin klage.

Ditte Staffeldt mener, at det er uddannelsesministeren og forligspartierne, der ikke har tænkt sig ordentligt om, da de blev enige om fremdriftsreformen.

- Tvangsmerit virker som en ide, der er kommet med ved en fejl, da de sad en sen nattetime i ministeriet og skulle finde på måder at få de studerende hurtigere igennem. Det ville være fint, hvis politikerne for en gang skyld var lidt selvkritiske, indrømmede, at det var en konsekvens, som de ikke havde regnet med, og lavede det om, siger Ditte Staffeldt.